Φιλαρμονική "Ιερός Λόχος"

Η Μπάντα "Ιερός Λόχος" εδρεύει στην Ιερή Πόλη του Μεσολογγίου και αποτελεί τμήμα του Συλλόγου «Οι Φίλοι της Μουσικής Δ. Σολωμός», ο οποίος ιδρύθηκε το 1992.

## Ιστορικό και σκοπός
Σκοπός του Συλλόγου είναι η αφιλοκερδής διδασκαλία και διάδοση της μουσικής τέχνης σε όλες της τις μορφές, καθώς και η προώθηση του Πολιτισμού και της Ιστορίας, τόσο στην περιοχή του Μεσολογγίου, όσο και ευρύτερα.

Η ίδρυση του Συλλόγου και της Μπάντας οφείλεται στους Γιώργο Κουτσαγγέλη, Κώστα Σιάμο και Κώστα Κατσούλα, οι οποίοι συνέβαλαν στη δημιουργία ενός σημαντικού πολιτιστικού φορέα. Ο πρώτος αρχιμουσικός, Λεωνίδας Μπούας, έθεσε τις βάσεις για την ανάπτυξη της Μπάντας, ενώ  το 1993 την καλλιτεχνική διεύθυνση ανέλαβε ο Μάκης Κουτσαγγέλης, ο οποίος είναι και ο εν ενεργεία Αρχιμουσικός της.
μικρογραφία|Ο Θυρεός της Μπάντας
Η πρώτη στέγαση του Συλλόγου έγινε σε κτίριο στη συμβολή των οδών Σπ. Μουστακλή & Ζάχου Μήλιου, το οποίο ανακαινίστηκε με μέριμνα του Διοικητικού Συμβουλίου και αποτέλεσε σημείο αναφοράς για τη μουσική δραστηριότητα της πόλης.

## Η Στολή των HMS Royal Marines Band
μικρογραφία|Η Μπάντα με την στολή του 2011.
Το 2011, η Μπάντα απέκτησε νέα στολή, εμπνευσμένη από τη στολή της Βρετανικής Βασιλικής Μπάντας Πεζοναυτών (HMS Royal Marines Band), ενώ το ρεπερτόριό της επεκτάθηκε με νέα μουσικά έργα.

## Η Στολή του Ιερού Λόχου
μικρογραφία|Η ιστορική στολή του Ιερού Λόχου 1821
Το 2019 αποτέλεσε ένα ορόσημο για τη Μπάντα, καθώς δημιουργήθηκε η στολή του Ιερού Λόχου του Αλέξανδρου Υψηλάντη, με τη συνεργασία και υποστήριξη του πρώην Προέδρου της Βουλής και επίτιμου Προέδρου του Συλλόγου, κ. Γιώργου Σούρλα, του Εθνικού Ιστορικού Μουσείου και της Ιστορικής και Εθνολογικής Εταιρείας της Ελλάδος. Η νέα στολή αποτελεί πιστό αντίγραφο της ιστορικής στολής του Ιερού Λόχου 1821, βασισμένη στο μοναδικό σωζόμενο χιτώνιο του ιερολοχίτη Κωνσταντίνου Ξενοκράτη, που εκτίθεται στο Εθνικό Ιστορικό Μουσείο.

Σήμερα, από την ιστορική στολή του Ιερού Λόχου διασώζονται μόνον τρία κειμήλια: το χιτώνιο, ο θυρεός και η επίστεψη της σημαίας. Η Μπάντα Ιερός Λόχος φέρει πιστά αντίγραφα αυτών των σημαντικών ιστορικών αντικειμένων, που αποδίδουν πλήρως την αληθινή εικόνα της στρατιωτικής ενδυμασίας του Ιερού Λόχου 1821.
----

## Εκδηλώσεις και Πανελλήνια Παρουσία
Τον Φεβρουάριο του 2019, η Μπάντα πραγματοποίησε εκδηλώσεις στην Αθήνα προς τιμήν του Αλεξάνδρου Υψηλάντη και της κήρυξης της Ελληνικής Επανάστασης στη Μολδοβλαχία, με παρέλαση στο κέντρο της πόλης, κατάθεση στεφάνου στο Μνημείο του Άγνωστου Στρατιώτη και παρουσίαση της στολής στο Εθνικό Ιστορικό Μουσείο. Το 2020, έγινε η πρώτη πολιτική φιλαρμονική που προσκλήθηκε και εμφανίστηκε στο στρατόπεδο της Προεδρικής Φρουράς.

## Ρεπερτόριο και Καλλιτεχνική Πορεία
Το ρεπερτόριο της Μπάντας περιλαμβάνει, πέραν των γνωστών εμβατηρίων, έργα όπως Σμυρναίικα Εμβατήρια, αλλά και κλασσικά κομμάτια διασκευασμένα για βάδην, όπως την εισαγωγή από την όπερα Tannhäuser του R. Wagner, τον Χορό των Ιπποτών από τον Ρωμαίο και Ιουλιέτα του S. Prokofiev,  απόσπασμα της 7ης Συμφωνία του L. v. Beethoven, κινηματογραφική μουσική όπως το «The Rock» του H. Zimmer κ.α.

Το 2023, η Μπάντα συνεργάστηκε με τον διάσημο Έλληνα συνθέτη Σταμάτη Σπανουδάκη, συμμετέχοντας στις συναυλίες του στο Ωδείο Ηρώδου του Αττικού και στο Μέγαρο Μουσικής Αθηνών με τίτλο «Για τη Σμύρνη», σημειώνοντας μια από τις κορυφαίες στιγμές της καλλιτεχνικής της πορείας.

## Συμμετοχή στην Παρέλαση της 25ης Μαρτίου 2025 στην Αθήνα
Στις 25 Μαρτίου 2025, η Φιλαρμονική "Ιερός Λόχος" της Ιεράς Πόλεως Μεσολογγίου άνοιξε τη μεγάλη στρατιωτική παρέλαση της Αθήνας, στο πλαίσιο των εθνικών εορτασμών για τα 200 χρόνια από την Ελληνική Επανάσταση. Με εμφανή συγκινησιακή φόρτιση και βαθύ συμβολισμό, παρέλασε και παιάνισε φορώντας την ιστορική στολή του Ιερού Λόχου του 1821, τιμώντας τους πρώτους που έπεσαν για την Ελευθερία. Η παρουσία της στην κορυφή της παρέλασης ενσάρκωσε τον άρρηκτο δεσμό ανάμεσα στον Ιερό Λόχο και την Ιερή Πόλη, το Μεσολόγγι, όπου σφραγίστηκε με αίμα και φλόγα η πνευματική ολοκλήρωση του Αγώνα. Το μουσικό πρόγραμμα περιλάμβανε ελληνικά και ξένα εμβατήρια, με κορωνίδα το «Μακεδονία Ξακουστή», που προκάλεσε ρίγη υπερηφάνειας και χειροκροτήματα από τις εξέδρες των επισήμων και το πλήθος. Η συμμετοχή αυτή αποτέλεσε όχι μόνο υψηλή τιμή για τη Φιλαρμονική και το Μεσολόγγι, αλλά και ζωντανή μαρτυρία της συνέχειας του εθνικού φρονήματος μέσα από την τέχνη και τη μουσική.

## Στέγαση και Τοποθεσία

Η Μπάντα στεγάζεται σε νεοκλασικό αρχοντικό του 19ου αι. επί της οδού Αθανασίου Ραζή – Κότσικα, στον πεζόδρομο της Ιερής Πόλης του Μεσολογγίου. Ο Πολυχώρος Πολιτισμού «ΔΙΟΝΥΣΙΟΣ ΣΟΛΩΜΟΣ», όπως ονομάζεται πλέον το κτίριο, φιλοξενεί μουσικές εκδηλώσεις, θεατρικές παραστάσεις, ημερίδες, ιστορικά συνέδρια, παρουσιάσεις βιβλίων και κάθε δράση που προάγει το πολιτισμό και την ιστορία.

## Παραπομπές

1.      https://www.ertnews.gr/perifereiakoi-stathmoi/patra/mesologgi-o-ieros-lochos/

2.      https://www.zougla.gr/greece/o-ieros-loxos-tou-aleksandrou-ipsilanti-anageni8ike-stin-a8ina/

3.      https://www.antenna.gr/ekdiloseis/article/57/528552/mesologgi-o-ieros-loxos-anagennatai-stin-ieri-poli-eikones-

4.      https://www.aixmi-news.gr/en/koinwnia/ekdilwseis/item/81253-o-ieros-loxos-anagennatai-stin-ieri-poli

5.      https://www.ant1news.gr/LocalNews/article/4/529024/enthoysiasmos-stin-paroysiasi-tis-anabiosis-toy-ieroy-loxoy-eikones-

6.      https://www.ant1news.gr/Politics/article/4/527789/prospatheia-anabiosis-toy-ieroy-loxoy-sto-mesologgi

7.      https://antenna-star.gr/stamatis-spanoydakis-gia-ti-smyrni-o-ieros-lochos

8.      https://www.agriniopress.gr/megaro-moysikis-apotheosi-gia-ti-filarmoniki-dionysios-solomos-mesologgioy-video/

9.      https://www.onairnews.gr/18309/21/enthoysiase-o-ieros-lochos-sto-megaro-mo/

10.   https://www.ant1news.gr/eidiseis/article/4/533744/i-spathi-toy-alexandroy-ypsilanti-sto-mesologgi-eikones-

11.   https://pelop.gr/ieros-lochos-mesolongiou-sygkinisi-kai-deos-stin-parelasi-tis-25is-martiou-sti-thessaloniki-foto-vinteo/

12.   https://www.tanea.gr/2019/04/13/greece/i-kardia-tou-aleksandrou-ypsilanti-tou-arxigou-tis-epanastasis-xtypa-sto-mesologgi/

13.   https://www.tovima.gr/2019/04/13/society/deos-kai-sygkinisi-i-kardia-tou-aleksandrou-ypsilanti-sto-mesologgi/

Κατηγορία:Μεσολόγγι
Κατηγορία:Ορχήστρες στην Ελλάδα